Tällaisia työntekijöitä Suomeen halutaan ulkomailta: Palkka ainakin 3000 euroa kuukaudessa, korkeakoulutus ja työtehtävät vaativia

Asiantuntijat toivovat, että pian julkistettava maahanmuuttopoliittinen ohjelma sisältäisi konkreettisia tavoitteita, jotka liittyvät esimerkiksi työperäisen maahanmuuton määrään.

Suomen työmarkkinoille tuli viime vuonna Euroopan ulkopuolelta poikkeuksellisen paljon hyväpalkkaisia erityisasiantuntijoita.

Erityisasiantuntijoiden ensimmäisiä oleskelulupia myönnettiin tammi–marraskuussa 1 300 hakijalle, mikä on peräti 28 prosenttia enemmän kuin vuotta aiemmin. Selvä enemmistö saapuu Intiasta, pienempiä määriä esimerkiksi Venäjältä ja Yhdysvalloista.